I tallene skal tages det forbehold, at EM-kampene bliver sendt på de store hovedkanaler DR1 og TV 2, som mange husstande kan se. Det danske herrelandsholds kampe vises nemlig på Kanal 5.

Og det er med til at øge seertallene, men det er ikke den eneste forklaring på de tårnhøje seertal, har medieforsker Jakob Vikær Hansen tidligere forklaret.

- Den danske deltagelse er det, der for alvor er med til at trække seertallene i vejret. Når Danmark er med, og det går godt, bliver der skabt en fællesskabsfølelse på tværs af landet, og det øger seertallene, sagde han tidligere i denne uge.

Sidste gang, det danske kvindelandshold toner frem på skærmen ved mesterskaberne i Holland, er på søndag.

Her møder kvinderne de hollandske værter i finalen, der spilles klokken 17.

Holland slog England 3-0 i den anden semifinale.